Ég varð undrandi og döpur þegar ég heyrði formann Samfylkingarinnar segja á fundi flokksins á síðstu helgi að nú þyrfti nauðsynlega að hleypa einkaaðilum inn í orkumálin . Hvað mundi slíkt þýða ? Kannski að allir landsmenn verði ríkari líkt og félagi Hannes Hólmsteinn , fyrir hönd nýkapítalismans , er búinn að hjakka á síðastliðin 30 ár ? Nei , auðvitað ekki en yfir okkur mundi dynja enn ein kollsteypan í þeirri gríðarlegu misskiptingu sem hefur hvolfst yfir samfélagið undanfarin 20 ár . Fyrir utan svo hærra verð á rafmagni og heitu vatni og að auki þá niðurníðslu á samfélagslegum eigum sem kapítalisminn skilur gjarnan eftir sig þar sem engar forsendur eru fyrir lögmál hins frjálsa markaður . Eins döpur og ég varð þegar ég heyrði Ingibjörgu Sólrúnu boða það sem almenningur er búinn að fá nóg af hresstist ég mikið við að heyra í Össuri Skarphéðinssyni í kvöldfréttum í gær . Hann virðist vita hvað klukkan slær hjá meirihluta landsmanna því ef ég skildi hann rétt boðaði hann löggjöf á haustþingi sem mun tryggja meirihlutaeigu samfélagsins í mannvirkjum og dreifikerfi þeirra dýrmætu orkulinda sem eru sameign allrar þjóðarinnar . Um leið og ég vona að ég hafi misskilið formann Samfylkingarinnar vil ég þakka iðnaðarráðherra fyrir þann skilning og þekkingu sem hann hefur á vilja og þörfum landsmanna . Anna Jóna